Gert er ráð fyrir því að fundur verði haldinn í efnahags - og viðskiptanefnd Alþingis í þessari viku til þess að ræða um skýrslu starfshóps um eignir Íslendinga í skattaskjólum . Katrín Jakobsdóttir , formaður Vinstri grænna , óskaði eftir því þann 7. janúar síðastliðinn að fundur yrði haldinn í nefndinni vegna málsins . Fundurinn hefur hins vegar ekki verið boðaður . Katrín segir í samtali við Kjarnann að hún muni senda ítrekun um málið í dag , enda sé búið að tefja málið . Upphaflega hafi átt að halda fundinn síðastliðinn fimmtudag en því var frestað meðal annars vegna þess að óskað var eftir því að fundurinn yrði sendur út í beinni útsendingu á vef Alþingis . Það síðasta sem nefndarmenn hafi heyrt var að fundurinn yrði haldinn öðru hvoru megin við helgina . Logi Einarsson , formaður Samfylkingarinnar , segist í samtali við Kjarnann gera ráð fyrir að fundurinn verði haldinn í vikunni , en ekkert fundarboð hafi borist . Búið var að staðfesta að Bjarni Benediktsson , fyrrverandi fjármálaráðherra og núverandi forsætisráðherra , gæti mætt á fundinn og svarað fyrir skýrsluna þrátt fyrir að hann sé ekki lengur fjármálaráðherra . Auglýsing Logi segir að hann hafi skilið það sem svo að Bjarni muni mæta fyrir nefndina . Fundurinn verði tvíþættur þegar hann verður haldinn , annars vegar muni Bjarni mæta og svara spurningum um innihald skýrslunnar og aðdraganda birtingar hennar , og hins vegar muni skýrsluhöfundar mæta fyrir nefndina . Benedikt Jóhannesson er ennþá formaður efnahags - og viðskiptanefndar þingsins , en hann er nú orðinn fjármálaráðherra og því þarf að kjósa nýjan formann . Tveir fulltrúar í nefndinni til viðbótar eru orðnir ráðherrar og munu því einnig víkja úr nefndinni , Björt Ólafsdóttir umhverfisráðherra og Sigríður Á. Andersen dómsmálaráðherra . Brynjar Níelsson er varaformaður nefndarinnar , en hvorki náðist í hann né Gylfa Ólafsson , aðstoðarmann fjármálaráðherra . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .